खेत पर सोए किसान के पास चारपाई पर बैठ गया पैंथर, टॉर्च दिखाकर भगाया
गजपुर(राजसमंद)। गजपुरपंचायत के थोरिया बोहरो की भागल में रविवार रात खेत पर फसल की रखवाली करने चारपाई पर सोए किसान के पास पैंथर आकर बैठ गया। चारपाई पर वजन महसूस होने पर किसान की जाग हो गई। पास में पैंथर को बैठा देख उसके होश उड़ गए। बाद में किसान ने हिम्मत दिखाते हुए पैंथर को जंगल में खदेड़ दिया।
गांव निवासी भंवरलाल शर्मा रात नौ बजे आबादी के बीच स्थित खेत पर फसल की रखवाली करने के लिए सोया हुआ था। इस बीच चारपाई पर पैंथर आकर बैठ गया। किसान ने रजाई उठाकर देखा तो पास ही पैंथर था। भंवरलाल ने पास ही रखी टाॅर्च की रोशनी पैंथर पर डाली और लठ लेकर उठ खड़ा हुआ। टॉर्च दिखाकर शोर करते हुए किसान ने पैंथर को जंगल में खदेड़ दिया। घटना के बाद से भंवरलाल दहशत में है। वह अब खेत में जाने से भी डर रहा है। खेत से भागकर पैंथर वापस कुछ ही देर में वापस गांव के पास आया और नीलगाय का शिकार कर दिया। एक दिन पहले पैंथर इसी गांव में गाय के बछड़े का शिकार कर चुका है। ग्रामीणों का कहना है कि पैंथर की सप्ताह भर से हलचल देखी जा रही है।
इधर,बाड़े से बकरे को उठा ले गया
इधर,गजपुर के मोयणा गांव में रविवार रात पैंथर कालूसिंह के घर के पास बने बाड़े से बकरे को उठाकर ले गया। पैंथर बाड़े की 8 फीट दीवार फांदकर अंदर घुसा।
hin_Deva hin_Deva hin_Deva hin_Deva hin_Deva